Document ID: 32012R0109

KOMISSION ASETUS (EU) N:o 109/2012,
annettu 9 päivänä helmikuuta 2012,
kemikaalien rekisteröinnistä, arvioinnista, lupamenettelyistä ja rajoituksista annetun Euroopan parlamentin ja neuvoston asetuksen (EY) N:o 1907/2006 (REACH) liitteen XVII (CMR-aineet) muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 68 artiklan 2 kohdan,
sekä katsoo seuraavaa:
(1)
Asetuksen (EY) N:o 1907/2006 liitteessä XVII olevissa nimikkeissä 28-30 kielletään sellaisten aineiden myynti yleiseen kulutukseen, jotka luokitellaan kategoriaan 1A tai 1B kuuluviksi syöpää aiheuttaviksi, sukusolujen perimää vaurioittaviksi tai lisääntymiselle vaarallisiksi aineiksi (CMR-aineet), sekä sellaisten seosten myynti yleiseen kulutukseen, jotka sisältävät kyseisiä aineita pitoisuuksina, jotka ylittävät vahvistetut pitoisuusrajat. Kyseiset aineet luetellaan liitteen XVII lisäyksissä 1-6.
(2)
Aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta 16 päivänä joulukuuta 2008 annettua Euroopan parlamentin ja neuvoston asetusta (EY) N:o 1272/2008 (2) muutettiin 5 päivänä syyskuuta 2009 annetulla komission asetuksella (EY) No 790/2009 (3) eräiden uusien CMR-aineiksi luokiteltujen aineiden sisällyttämiseksi siihen. Asetuksen (EY) N:o 1907/2006 liitteessä XVII olevia lisäyksiä 1-6 olisi muutettava asetuksessa (EY) N:o 790/2009 säädettyjen CMR-aineita koskevien kohtien mukaisiksi.
(3)
Asetuksen (EY) N:o 1907/2006 68 artiklan 2 kohdan nojalla voidaan ehdottaa rajoituksia sellaisenaan, seoksessa tai esineessä esiintyvien, kategorioihin 1A ja 1B kuuluvien CMR-aineiden kulutuskäytölle.
(4)
Eräiden booriyhdisteiden on todettu olevan lisääntymiselle vaarallisia, ja ne on luokiteltu asetuksen (EY) N:o 790/2009 nojalla vaaraluokkaan lisääntymiselle vaarallinen, kategoria 1B, vaaralauseke H360FD. Komission teettämässä markkinaselvityksessä (4), joka koskee boraattien käyttötarkoituksia yleiseen kulutukseen myytävissä seoksissa, todettiin, että natriumperboraatin tetra- ja monohydraattia käytetään kotitalouskäyttöön tarkoitetuissa pesuaineissa ja puhdistusaineissa asetuksessa (EY) 790/2009 vahvistettua erityistä pitoisuusrajaa suuremmassa pitoisuudessa.
(5)
Euroopan kemikaaliviraston (ECHA) riskinarviointikomitea antoi 29 päivänä huhtikuuta 2010 lausunnon booriyhdisteiden käytöstä valokuvaukseen liittyvissä sovelluksissa (5). Komitea totesi lausunnossaan, että ”on olemassa useampia mahdollisia lähteitä, jotka myötävaikuttavat kuluttajien kokonaisaltistukseen boorille” ja että ”tällaiset lähteet on otettava huomioon booriyhdisteiden riskinarvioinnissa”. Aiemmissa riskinarvioinneissa ei tarkasteltu kuluttajien altistusta useille boorilähteille, kun nykyisin ollaan yleisesti huolissaan useiden altistuslähteiden vaikutuksista.
(6)
Natriumperboraatin tetra- ja monohydraattia käytetään pääasiassa valkaisuaineina pyykinpesu- ja konetiskiaineissa. Esittelevä jäsenvaltio, joka vastasi natriumperboraattia koskevan riskinarvioinnin suorittamisesta olemassa olevien aineiden aiheuttamien vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) No 793/93 (6) mukaisesti, toimitti Euroopan kemikaalivirastolle asetuksen (EY) N:o 1907/2006 liitteen XV ja saman asetuksen 136 artiklan mukaisen asiakirja-aineiston. Vuonna 2007 julkaistussa riskinarvioinnissa päätellään, että natriumperboraatin käyttö pyykinpesuaineissa ja kotitalouksien puhdistusaineissa, kun sitä tarkastellaan erillisenä, yhdestä lähteestä aiheutuvana altistuksena boorille, ei aiheuta yleisessä kulutuksessa riskiä, jota ei voi hyväksyä. Tästä huolimatta, koska suuri yleisö voi altistua useista lähteistä peräisin olevalle boorille, kuten riskinarviointikomitean lausunnossa vuonna 2010 todetaan, ja koska boori on lisääntymiselle vaarallista, on suotavaa vähentää yleisön altistusta boorille. Koska lisäksi kotitalouskäyttöön tarkoitettujen pesuaineiden ja puhdistusaineiden sisältämälle boorille altistuvien kuluttajien määrä on huomattava ja koska perboraateille on kyseisissä sovelluksissa saatavana vaihtoehtoja, on asianmukaista rajoittaa perboraattien käyttöä kotitalouskäyttöön tarkoitetuissa pesuaineissa ja puhdistusaineissa. Jotta tietyt valmistajat voivat mukautua uusiin säännöksiin ja voivat korvata tarvittaessa näissä sovelluksissa käytetyt booriyhdisteet vaihtoehtoisilla tuotteilla, olisi myönnettävä ajallisesti rajoitettu poikkeus.
(7)
Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1907/2006 liite XVII tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä kesäkuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä helmikuuta 2012.

Labels: 0
3
1
20